b'\n_START_ARTICLE_\nRodel\xc3\xb8kka\n_START_SECTION_\nAvgrensning\n_START_PARAGRAPH_\nStr\xc3\xb8ket ligger mellom K\xc3\xb8benhavngata i vest, D\xc3\xa6lenenggata i nord, Trondheimsveien i \xc3\xb8st, og Helgesens gate i s\xc3\xb8r. Dermed grenser Rodel\xc3\xb8kka til D\xc3\xa6lenenga i vest og nord, Sofienberg i s\xc3\xb8r, og to str\xc3\xb8ksl\xc3\xb8se kvartaler i \xc3\xb8st som igjen grenser til Ola Narr /T\xc3\xb8yen.\n_START_SECTION_\nHistorie og bebyggelse\n_START_PARAGRAPH_\nOmr\xc3\xa5det er kjent for den gamle trehusbebyggelse som vokste opp som en forstad til Kristiania etter byutvidelsen i 1859. I 1878 kom Rodel\xc3\xb8kka innenfor bygrensen ved en ny byutvidelse som gjorde slutt p\xc3\xa5 bygging av flere trehus, fordi det var murtvang i byen. Rodel\xc3\xb8kka ble et typisk arbeiderstr\xc3\xb8k, og utover p\xc3\xa5 1900-tallet ble det oppfattet som et slumstr\xc3\xb8k. I byplanene ble str\xc3\xb8ket regulert for rivning (kalt \xc2\xabsanering\xc2\xbb) og ny bebyggelse. _NEWLINE_Rivningstrusselen f\xc3\xb8rte til at mange huseiere unnlot \xc3\xa5 vedlikeholde husene siden de likevel ville bli \xc2\xabsanert\xc2\xbb, og dette f\xc3\xb8rte til ytterligere forslumming. Men tidlig p\xc3\xa5 1970-tallet ble mange hus kj\xc3\xb8pt eller leid av studenter og andre yngre mennesker som oppfattet str\xc3\xb8ket som idyllisk og fant seg rimelige bosteder her. De tok initiativet til beboeraksjoner mot rivning og fikk st\xc3\xb8tte fra offentlig kulturminnevern og private organisasjoner som Fortidsminneforeningen og Selskapet for Oslo Byes Vel. Mange av husene ble pusset opp og utstyrt med moderne sanit\xc3\xa6rinstallasjoner, og standardhevningene  bidro til \xc3\xa5 p\xc3\xa5virke folkeopinionen og kommunepolitikerne til \xc3\xa5 g\xc3\xa5 inn for bevaring. Etter Arkitekturvern\xc3\xa5ret 1975 var \xc2\xabtotalsanering\xc2\xbb ikke lenger politisk mulig. De gjenv\xc3\xa6rende 137 trehusene i omr\xc3\xa5det ble erkl\xc3\xa6rt bevaringsverdige i 1988._NEWLINE_Stiftsprost Frederik Rode, som er opphav til navnet Rodel\xc3\xb8kka, kj\xc3\xb8pte omr\xc3\xa5det av D\xc3\xa6lenengen g\xc3\xa5rd i 1854. Han flyttet et trehus fra Gjerpen ved  Skien hit. Rodel\xc3\xb8kka ble senere overtatt av b\xc3\xb8rsemaker Hans Olsen fra V\xc3\xa5g\xc3\xa5, og en tid ble str\xc3\xb8ket derfor kalt \xc2\xabVaageby\xc2\xbb. Han utparsellerte og solgte tomter til folk som utnyttet sjansen til \xc3\xa5 oppf\xc3\xb8re billige trehus her, tett inntil bygrensen som ble trukket i 1859, og som medf\xc3\xb8rte murtvang innenfor. F\xc3\xb8r den neste byutvidelsen i 1878 ble det en hektisk bygging av trehus for \xc3\xa5 utnytte sjansen f\xc3\xb8r murtvangen ble innf\xc3\xb8rt ogs\xc3\xa5 p\xc3\xa5 Rodel\xc3\xb8kka. Senere ble det reist flere leieg\xc3\xa5rder i mur innenfor trehusomr\xc3\xa5det.'